હમીદા આવી એની લગોલગ ઊભી રહી ગઈ. અહમદની નજર જ્યાં થંભી ગઈ હતી ત્યાં હમીદા પણ જોવા લાગી. રણકંથાર પર વિસામો લેવા થંભેલા પવનમાં એણે સૂકી ખારી વાસ અનુભવી. એના હાથ અહમદની કમર આસપાસ વીંટળાઈ વળ્યા. ધીમેથી મસ્તકને અહમદની પહોળી છાતી પર ઢાળી દીધું. હમીદાના વાળમાંથી ઊડતી ડોલરના તેલની ખુશ્બૂથી જાણે આખો રણપ્રદેશ મહેકતો હોય તેમ અહમદે અનુભવ્યું. એણે હમીદાની કમરે હાથ વીંટાળીને પોતાની વધુ નજીક ખેંચી.